b"\n_START_ARTICLE_\nGeorge Kendall\n_START_SECTION_\nOsebno \xc5\xbeivljenje\n_START_PARAGRAPH_\nKendall je bil angle\xc5\xa1ko govore\xc4\x8di prebivalec Quebeca. Rodil se je v Montrealu o\xc4\x8detu Georgu Hiramu Kendallu, baptistu in uspe\xc5\xa1nemu poslovne\xc5\xbeu \xc5\xa1kotskega rodu, in materi Jane McClosky, irski katoli\xc4\x8danki. V \xc4\x8dasu zakona star\xc5\xa1ev bi Katoli\xc5\xa1ka cerkev priznavala zakon, le \xc4\x8de bi njen partner privolil in vzgajal otroke v katoli\xc5\xa1kem duhu. Kot tak je George W. Kendall obiskoval \xc5\xa1olo High School of Montreal in nato Saint-Laurent College. Leta 1907 se je poro\xc4\x8dil z Myrtle Agnes Pagels. Do njegove smrti sta se jima rodili dve h\xc4\x8derki, ena od njiju je umrla pri starosti 1 leto.\n_START_SECTION_\n\xc5\xa0portna kariera\n_START_PARAGRAPH_\n\xc5\xa0e v najstni\xc5\xa1kih letih se je Kendall lotil kariere v rokoborbi in pri 20 letih je bil najbolj\xc5\xa1i rokoborec svoje masne kategorije v Kanadi. Ker njegovega udejstvovanja v rokoborbi dru\xc5\xbeina ni odobravala, je uporabljal ime George Kennedy. Bil je podjetnik po srcu in je teko\xc4\x8de govoril francosko in angle\xc5\xa1ko. S prijateljem Joseph-Pierrom Gadboisjem je leta 1905 ustanovil klub Le Club Athletique Canadien (CAC), usmerjen v trening in razvoj amaterskih rokoborcev. Klub je kasneje v svoj program vklju\xc4\x8dil \xc5\xa1e boksarske dvoboje. _NEWLINE_Leta 1908 sta Kendall in Gadbois vstopila v hokej na ledu. Prvotno sta \xc5\xbeelela nabaviti klub Montreal Wanderers, a sta bila neuspe\xc5\xa1na. Ob vzpostavitvi lige National Hockey Association (NHA) je nastalo tudi mo\xc5\xa1tvo 'Les Canadiens', ki sta ga videla kot poseg v imenske pravice njunega kluba. Oktobra 1910 je Kendall obvestil Franka Calderja, tedaj \xc5\xa1portnega urednika \xc4\x8dasnika Montreal Herald, in naznanil, da \xc5\xbeeli klub v ligi NHA in da \xc5\xbeeli nabaviti Canadiense. \xc4\x8ce bi ga zavrnili, bi \xc5\xa1el na sodi\xc5\xa1\xc4\x8de in zahteval poravnavo za kr\xc5\xa1itev imenskih pravic svojega kluba. Liga NHA je Kendalla podprla in 12. novembra 1910 je J. Ambrosu O'Brienu pla\xc4\x8dal 7.500 $ in prevzel organizacijo Canadiens._NEWLINE_Hokejski klub je bil sicer le del njegovih operacij. Do tedaj je \xc5\xbee odprl vrhunsko telovadnico in \xc5\xa1portni klub na vzhodu Montreala in za\xc4\x8del s promocijo rokoborskih in boksarskih dvobojev, ki so vrhunec do\xc5\xbeiveli z organizacijo svetovnega prvenstva v rokoborbi v te\xc5\xbeki kategoriji. Leta 1915 je Kendall odkupil pravice predvajanja filma iz Svetovnega boksarskega prvenstva te\xc5\xbeke kategorije, v katerem je Jess Willard s prestola pahnil prvaka, Jacka Johnsona. Kendall je kmalu postal najve\xc4\x8dji promotor mesta in je \xc5\xa1e enkrat zadostil boksarskim navdu\xc5\xa1encem, ko je v mesto pripeljal tedaj zelo priljubljenega francoskega boksarja Georgesa Carpentierja, ki je nekaj mesecev po obisku osvojil Svetovno prvenstvo polte\xc5\xbeke kategorije. _NEWLINE_Leta 1916 je Kendallovo mo\xc5\xa1tvo osvojilo svoj prvi Stanleyjev pokal, a je po\xc5\xbear v mesecu maju uni\xc4\x8dil telovadnico. Izguba kluba in neuspeh profesionalnega lacrosse kluba Montreal Canadiens sta Kendalla privedla do tega, da je moral zaustaviti CAC. Ustanovljena je bila nova organizacija, Club de Hockey Canadien, katere paradni konj je bilo hokejsko mo\xc5\xa1tvo, \xc4\x8deprav je organizacija nadaljevala s promocijo boksa in rokoborbe._NEWLINE_Leta 1917 je Kendall odigral klju\xc4\x8dno vlogo pri ustanovitvi lige NHL. Skupaj z lastniki klubov Montreal Wanderers, Ottawa Hockey Club in Quebec Bulldogs se je namre\xc4\x8d naveli\xc4\x8dal stalnega pregovarjanja z lastnikom mo\xc5\xa1tva Toronto Blueshirts, Eddiejem Livingstonom. Skupina, ki je imela v skup\xc5\xa1\xc4\x8dini direktorjev lige NHA ve\xc4\x8dino, je izglasovala zaustavitev delovanja lige NHA in ustanovitev druge profesionalne lige brez Livingstona. Nova liga je bila razen po imenu enaka prej\xc5\xa1nji NHA ligi, saj je privzela njen zakonik, pravilnik in pokale. Zaustavitev lige NHA in ustanovitev lige NHL sta bili sprva na\xc4\x8drtovani za le eno leto, a se je spor z Livingstonom vlekel dalje. Tik pred za\xc4\x8detkom sezone 1918/19 se je Kendall z ostalimi lastniki NHL klubov sre\xc4\x8dal z Livingstonom. Na sre\xc4\x8danju so se odlo\xc4\x8dili, da ligo NHA dokon\xc4\x8dno ukinejo. _NEWLINE_V tej sezoni so Kendallovi Canadiensi osvojili prvenstvo NHL in osvojili pokal O'Brien Cup, ki ga je predhodno uporabljala liga NHA. S tem so napredovali v finale Stanleyjevega pokala, kjer so se sre\xc4\x8dali z mo\xc5\xa1tvom Seattle Metropolitans. Kendall je tako z mo\xc5\xa1tvom potoval v Seattle, da bi odigrali finale. Tam se je z ve\xc4\x8dino hokejistov Canadiensov nalezel \xc5\xa1panske gripe, ki je tedaj razsajala. Kendalla so sprejeli v bolni\xc5\xa1nico, medtem ko so finale zaradi epidemije \xc5\xa1panske gripe odpovedali. Kmalu zatem je umrl hokejist Canadiensov Joe Hall. _NEWLINE_Kendall si ni od bolezni nikoli polno opomogel in je umrl 19. oktobra 1921. Ob smrti je bil star 39 let. 3. novembra 1921 je njegova vdova za 11.000 $ prodala hokejsko mo\xc5\xa1tvo Montreal Canadiens poslovne\xc5\xbeem Josephu Cattarinichu, Leu Dandurandu in Louisu A. Letourneauju."